SL Uradni list Evropske unije L 332/43

ODLOČBA NADZORNEGA ORGANA EFTE

št. 159/10/COL

z dne 21. aprila 2010

o dodatnih jamstvih za Norveško glede infekcioznega bovinega rinotraheitisa

NADZORNI ORGAN EFTE JE –

ob upoštevanju Sporazuma o Evropskem gospodarskem prostoru, zlasti člena 17 Sporazuma in Protokola 1 k Sporazumu ter zlasti člena (4)(d) Protokola,

ob upoštevanju Sporazuma med državami Efte o ustanovitvi Nadzornega organa in Sodišča, zlasti člena 5(2)(d) Sporazuma in Protokola 1 k Sporazumu ter zlasti člena 1(c) Protokola,

ob upoštevanju akta iz točke 4.1.1 poglavja I Priloge I k Sporazumu EGP: Direktiva Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti (1), kakor je bila spremenjena in prilagojena Sporazumu EGP s Protokolom 1 k Sporazumu, in zlasti členu 10(1) Sporazuma,

ob upoštevanju akta iz točke 4.2.80 poglavja I Priloge I k Sporazumu EGP: Odločba Komisije 2004/558/ES z dne 15. julija 2004 o izvajanju Direktive Sveta 64/432/EGS v zvezi z dodatnimi jamstvi za trgovino z govedom med državami članicami Skupnosti v povezavi z infekcioznim bovinim rinotraheitisom in v zvezi s potrditvijo programov za izkoreninjenje, predloženih s strani nekaterih držav članic (2), kakor je bila spremenjena,

ob upoštevanju Odločbe Nadzornega organa Efte št. 74/94/COL (3) z dne 27. junija 1994 o spremembi Odločbe št. 31/94/COL (4), ki Norveški dodeljuje določena dodatna jamstva, da zaščiti svoj status odsotnosti bolezni infekcioznega bovinega rinotraheitisa (IBR),

ob upoštevanju naslednjega:

(1) Z Odločbo št. 74/94/COL so bila Norveški dodeljena dodatna jamstva glede infekcioznega bovinega rinotraheitisa pri govedu.

(2) Od sprejetja Odločbe Nadzornega organa št. 74/94/COL je bila zakonodaja Evropske unije o dodatnih jamstvih glede infekcioznega bovinega rinotraheitisa spremenjena, da bi se zagotovila skladnost z mednarodnimi pravili glede te bolezni in boljši nadzor nad to boleznijo v Uniji.

(3) S Sklepom Skupnega odbora EGP št. 48/2005 (5) se je Odločba 2004/558/ES, kakor je bila spremenjena, vključila v Sporazum EGP pod točko 4.2.80 poglavja I Priloge I k Sporazumu.

(4) Norveška vlada meni, da na njenem ozemlju ni bolezni infekcioznega bovinega rinotraheitisa v skladu s členom 10(1) Direktive 64/432/EGS. Norveška je Nadzornemu organu Efte predložila dokazno dokumentacijo o nadaljnjem spremljanju stanja in izvajanju ustreznega nadzora za zagotovitev, da na ozemlju Norveške ni bolezni infekcioznega bovinega rinotraheitisa.

(5) Norveška je od Nadzornega organa Efte zahtevala, da posodobi svojo Odločbo št. 74/94/COL, da se bodo upoštevale nove zakonodajne spremembe na področju dodatnih jamstev glede bolezni infekcioznega bovinega rinotraheitisa za trgovino z govedom znotraj Unije.

(6) Zato bi bilo za večjo jasnost in pravno doslednost Odločbo št. 74/94/COL ustrezno razveljaviti v skladu z zadnjimi zakonodajnimi spremembami na področju dodatnih jamstev glede bolezni infekcioznega bovinega rinotraheitisa za trgovino z govedom znotraj Unije.

(7) V novi odločbi bodo jamstva, ki so bila predhodno dodeljena Norveški, ostala, poleg tega se bodo uskladila z novimi merili, določenimi z zadevno zakonodajo EGP, zlasti Odločbo 2004/558/ES, kakor je bila spremenjena.

(8) Ukrepi, določeni v tej odločbi, so v skladu z mnenjem Veterinarskega odbora Efte, ki pomaga Nadzornemu organu Efte –

SPREJEL NASLEDNJO ODLOČBO:

Člen 1

V nobeni regiji Norveške ni bolezni infekcioznega bovinega rinotraheitisa.

Člen 2

Norveški se dodelijo dodatna jamstva glede bolezni infekcioznega bovinega rinotraheitisa iz Odločbe 2004/558/ES, kakor je bila spremenjena, za trgovino z govedom v Evropskem gospodarskem prostoru.

Člen 3

Norveška ima enak status kot države članice EU, ki so navedene v Prilogi II k Odločbi 2004/558/ES, kakor je bila spremenjena.

Člen 4

Odločba št. 74/94/COL se razveljavi.

Člen 5

Ta odločba začne veljati 21. aprila 2010.

Člen 6

Ta odločba je naslovljena na Kraljevino Norveško.

Člen 7

Besedilo v angleškem jeziku je edino verodostojno.

V Bruslju, 21. aprila 2010 Za Nadzorni organ Efte Per SANDERUD Predsednik Sverrir Haukur GUNNLAUGSSON Član kolegija

(1) UL 121, 29.7.1964, str. 1977/64.

(2) UL L 249, 23.7.2004, str. 20 in Dopolnilo EGP št. 22, 24.4.2008, str. 170.

(3) UL L 247, 22.9.1994, str. 50.

(4) UL L 138, 2.6.1994, str. 43.

(5) UL L 239, 15.9.2005, str. 15.